Per Michael Jespersen efterlyste forleden på debatsiderne, at vi fædre – manden – kom ind i den debat om børnefamiliers vilkår, som Politiken har været bannerfører for de senere måneder, hvor der er lagt urimelig meget spalte- og onlineplads til flere desperate indlæg om stressede børnefamilier og vores vilkår for at leve livet med børn.

Problemet er – ifølge Per Michael Jespersen – at det kun er Signer, Karener, Sofier og andre kvinder, der fører ordet. Så nu vil han have manden med. Hvor er fædrene i 30’erne og 40’erne?

De har været fraværende fra debatten. For de må da for pokker også opleve at være stressede og frustrerede over, at vi ikke har tilstrækkelig med tid til vores børn?, lyder spørgsmålet fra opinionsredaktøren.